INFORMACIJA

O ŠESTOM JAVNOM SLUŠANjU

ODBORA ZA ZAŠTITU ŽIVOTNE SREDINE NA TEMU:

„PODIZANjE VETROZAŠTITNIH POJASEVA I ZAŠTITA OD EROZIJE“,

ODRŽANOM 24. FEBRUARA 2015. GODINE

 Odbor je, na sednici održanoj 11. februara 2015. godine, doneo je odluku o organizovanju javnog slušanja na temu „Podizanje vetrozaštitnih pojaseva i zaštita od erozijeˮ, na predlog Nade Lazić i Ivana Karića, članova Odbora i Gordane Čomić, zamenika člana Odbora. Javno slušanje je održano 24. februara 2015. godine, u Domu Narodne skupštine, uz podršku UNDP-a.

 Javno slušanje je počelo u 11,00 časova.

 Javnom slušanju su prisustvovali: Branislav Blažić, predsednik Odbora i članovi Odbora: Boban Birmančević, Gordana Zorić, Momo Čolaković, Đorđe Kosanić, Nada Lazić, Ivan Karić i Šaip Kamberi, Gordana Čomić, zamenik člana Odbora i narodni poslanik Dragan Šormaz.

 Učesnici javnog slušanja, bili su: Ljiljana Sovilj, Vesna Mitrović i Mila Vićentijević, Ministarstvo poljoprivrerde i zaštite životne sredine, Una Pavlović, Ministarstvo omladine i sporta, Ratko Ristić, Šumarski fakultet Beograd, Dejana Lukić, Vladimir Nikolić i Miloš Vukelić, Zavod za zaštitu prirode Srbije, Saša Orlović i Zoran Galić, Institut za nizijsko šumarstvo i životnu sredinu, Nenad Radosavljević, Pokrajinski sekretarijat za poljoprivredu, vodoprivredu i šumarstvo, Klara Sabadoš i Alen Kiš, Pokrajinski zavod za zaštitu prirode, Darinka Radojević i Jasmina Madžgalj, Sekretarijat za zaštitu životne sredine Grada Beograda, Božidar Milovanović i Bratislav Kisin, JP Srbija šume, Mirjana Andrejić, JP Srbija vode, Slađana Dabić, JP Vojvodina šume, Mimoza Jeličić i Đorđe Mitrović, Putevi Srbije, Đorđe Grozdanić i Branko Radovanović, NP Fruška gora, Esad Zornić i Jelena Radić, NP Đerdap, Mileta Milojević i Zoran Gavrilović, Institut Jaroslav Černi, Novica Milojković, Pokret gorana Srbije, Slavko Radosavljev i Ildiko Nemet, Pokret gorana Vršca, Jožef Pinter i Stevana Radojičić, Pokret gorana Subotice, Miroslav Kovačić i Zoran Miler, Grad Sombor, Stevan Pilipović, Jovan Menčik, Đuro Škrbić, Dražen Jarić i Mirko Petrović, opština Bačka Palanka, Milan Vukelić i Saša Srdić, opština Bačka Topola, Jasmina Lečić i Bosiljka Ilić, opština Stara Pazova, Mile Ivanović i Miloš Kunovac, Ljubomir Popara, Gradsko zelenilo Beograd, Rodoljub Živadinović, Tanja Petrović, Mladi istraživači Srbije, Pčelarski savez Srbije, Lovački savez Vojvodine, Zoran Matković, Udruženje učesnika omladinskih radnih akcija i volontera Srbije, Stevan Stojanović, Udruženje učesnika radne akcije, Đura Vavroš, Ekološko udruženje NVO „Hrast“, Jelena Nikolić, Omladinski kreativni klub JP „Grad“ Loznica, Tanja Popovicki, „GIZ“ nemačka organizacija za međunarodnu saradnju, Valentina Đureta, Beogradski fond za političku izuzetnost, Milutin Stefanović, predsednik Udruženja bujičara Srbije, Milanko Maksimović, Nataša Pavlović, Božana Đorđević, Bojan Tubić, Tatjana Marinković, Milanko Maksimović i Nataša Pavlović.

 Branislav Blažić, predsednik Odbora, istakao je da Odbor pokušava na svoj način, delegirajući teme na sednicama i javnim slušanjima, da da puni doprinos rešavanju vrlo važnih pitanja i prevazilaženju problema u oblasti zaštite životne sredine. Podizanje vetrozaštitnih pojaseva je veoma važno, jer zbog nedostatka istih, ostajemo bez veoma važnog resursa, odnosno godišnje gubimo veliki broj hektara obradive zemlje (sa površine zemlje nam se spiraju zemljišta – najkvalitetniji sloj, gubimo kanalske mreže zbog vegetacije i zagušivanja). Koliko je ova tema značajna, najbolje govori podatak da je pošumljenost AP Vojvodina samo 6,8%, dok je Republika Srbija pošumljena 29 %, što je daleko manje od evropskog proseka. Za poboljšanje stanja u ovoj oblasti nisu potrebna ogromna finansijska sredstva, već je značajnija činjenica koliko smo dobro organizovani i da li želimo da ovu oblast uredimo i regulišemo na najkvalitetniji mogući način. Treba maksimalno uključiti lokalne samouprave u prevazilaženju trenutnog stanja. Kada je reč o podizanju vetrozaštitnih pojaseva i zaštita od erozije, cilj ovog javnog slušanja je da se odrede i lociraju najveći problemi, definišu prioriteti i predstave konkretna rešenja za njihovo prevazilaženje.

 U prvom delu javnog slušanja, profesor dr Ratko Ristić, redovni profesor i prodekan za naučno-istraživački rad sa Katedre za bujice i eroziju Šumarskog fakulteta Univerziteta u Beogradu istakao je da su vetrozaštitini pojasevi i sve druge formacije vegetacije koje imaju neku zaštitnu funkciju u direktnoj vezi sa problemima erozije, infrastrukture, poljoprivrede. Ova oblast treba da se rešava na strateški način, uporno, sistematično i to od republičkog nivoa, preko gradova, lokalnih samouprava do pojedinaca. U svom izlaganju, naveo je eklatantne primere delovanja eolske erozije u uslovima nepostojanja vetrozaštitnih pojaseva. Ukazao je na primere gde su registrovane vetrovite epizode, trajanja svega nekoliko časova, snagom svojih udara sposobne da „izduvaju“ sa površine zemljišta sloj od skoro 200 mm. Imajući u vidu da 1 mm po 1 km² daje zapreminu od 1000 m³, jasno je da je sa 1 km² samo jedna vetrovita epizoda u roku od nekoliko sati, sposobna da na neko drugo mesto transportuje čak do 200 000 m³ materijala. Taj transportovan materijal najčešće odlazi na najmanje poželjna mesta, a to su oranice, kanalska mreža, vodene površine, naselja i infrastuktura. U Republici Srbiji pored delovanja vodne erozije, ogroman problem predstavlja eolska erozija, koja je faktor premeštanja i deponovanja ogromne količine materijala, takozvanog eolskog nanosa. Sa eolskim nanosom, materijalom koji nosi vetar, se najčešće sjedinjuju čestice organske materije, ali istovremeno i razne forme polutanata, koji dospevaju u naše akumulacije za vodosnabdevanje i fizički popunjavaju prostor u kome bi trebalo da bude voda. Rešenje je da sa kritičnih lokacija sprečimo i minimiziramo sve forme erozije, a pogotovo eolsku eroziju, koja je zastupljena na celoj teritoriji Republike Srbije, dok je dominantna na prostoru AP Vojvodina. Kao društvo smo, čak i u periodu pre II svetskog rata i u periodu „socijalističkog eksperimenta“ 60-ih, 70-ih i 80-ih godina, mnogo više podizali nove pojaseve i vodili brigu o postojećim pojasevima. Poslednjih 20 godina na teritoriji Republike Srbije imamo mnogo primera krajnje bahatog, neprimerenog, nekontrolisanog i protivzakonitog uništavanja uspostavljenih poljozaštitnih i snegozaštitnih pojaseva, pa čak i vegetacionih pojaseva koji su uređeni pored akumulacija i radi zaštite kanalske mreže. Kao veliki problem uništavanja vetrozaštitnih pojaseva, navedena je i nekontrolisana urbanizacija. Čest je slučaj da se radi lakše manipulacije poljoprivrednim mašinama na oraničnim površinama, uz puteve, uništavaju postojeći vetrozaštitni pojasevi, kako bi se dobio veći obuhvat obrađivanih površina i da bi se dobili manji troškovi manipulisanja poljoprivrednom mehanizacijom. Republika Srbija i prostor Balkana se nalaze u tzv. „zoni 5“ prema Konvenciji Ujedinjenih nacija za borbu protiv degradacije zemljišta i protiv desertifikacije (proces „opustinjavanja“). Gotovo 75% teritorije Republike Srbije je ugroženo različitim formama erozivnih procesa i godišnja produkcija erozivnih materijala iznosi oko 30 miliona m³, od čega biva transportovano (što vodom, što eolskom erozijom) 8 miliona m³. U Republici Srbiji treba preuzeti neophodne korake kako bismo ovaj problem definisali streteški i sistematski. Primarne aktivnosti u tom pravcu su izrada: karte erozije Srbije, strategije prevencije i zaštite od eolske erozije i katastra postojećih zaštitnih pojaseva sa evidencijom stanja. Nakon završetka ove tri aktivnosti, moći će da se planiraju naredni značajni koraci. Mora se urediti multiisektorski pristup u finansiranju vetrozaštitinih pojaseva (poljoprivreda, šumarstvo, vodoprivreda, infrastruktura, energetika, lokalne samouprave), odnosno svi oni koji imaju korist od pojaseva treba da participiraju u njihovom podizanju. Potrebno je definisati koje bi ministarstvo nosilo strateški deo aktivnosti u vezi sa podizanjem poljozaštitnih pojaseva i najlogičnije je da to bude Ministarstvo poljoprivrede i životne sredine uz saradnju i koordinaciju sa lokalnim samoupravama. Važna je i horizontalna koordinacija između postojećih sektora vodoprivrede, poljoprivrede i šumarstva, jer je nemoguće tretirati neki prostor ako nemamo suštinsko prožimanje ova tri sektora. U velikim javnim preduzećima JP „Srbijašume“ i JP „Vojvodinašume“, treba sistematizovati radna mesta za stručnjake koji se bave problematikom zaštite od erozije. Kada govorimo o politici finansiranja zaštite od erozije, ona je u poslednjim godinama od 2006. godine doživela potpuni fijasko, jer je godišnji nivo ulaganja u Srbiji za biološke protiverozione radove na nivou od 100 000 do 800 000 evra, a potrebe Srbije su prema svim relevantnim pokazateljima i dokumentima (Vodoprivredna osnova Srbije i Prostorni plan Srbije) u iznosu od 20 do 25 miliona evra na godišnjem nivou. Potrebno je lokalne samouprave osposobiti da se sa ovim problemom bave kompetentno. Prema vašećem Zakonu o vodama, član 23, objekti za zaštitu od erozija i odbranu od bujičkih poplava su u nadležnosti lokalnih samouprava. To je apsolutno loše, neodrživo i krajnje destruktivno rešenje, jer ni jedna lokalna samouprava nije sposobna u materijalnom smislu, ni su smislu ljudskih resursa da se bavi ovom problematikom, osim možda gradovi Beograd, Novi Sad i Niš (najbolji primer za ovu tvrdnju su prošlogodišnje bujične poplave). Neophodno je izgraditi kapacitete jedinica lokalne samouprave za borbu sa negativnim efektima erozija i bujica kroz zapošljavanje specijalizovanih kadrova. Takođe, opštine moraju pristupiti izradi plana za proglašenje erozionih područja na svojim teritorijama, operativnog plana za odbranu od bujičnih poplava, unapređenju stanja u pogledu urbanističkog i komunalnog reda, povećavanju broja zaposlenih u inspekcijskim službama, a neophodno je i inspektorima dati veće nadležnosti i pooštriti kaznenu politiku. U narednom periodu treba afirmisati omladinski volonterski rad (Pokret gorana Srbije, ekološka udruženja, planinarska društva itd). Jedino tako, animiranjem i edukacijom mladih, imaćemo u perspektivi javnu svest koja će moći na pravi način da se bori sa ovim problemima. Prikazao je i primere zaštitnih pojaseva od vegetacije kod nas i u svetu.

 Dr Saša Orlović, direktor Instituta za nizijsko šumarstvo i zaštitu životne sredine u Novom Sadu, naglasio je da je teritorija Republike Srbije neravnomerno pokrivena šumama, koje čine vetrozaštitne pojaseve. Najkritičnija situacija, kada je reč o pošumljenosti, je na teritoriji AP Vojvodina, gde pokrivenost šumama iznosi svega 6,51%, odnosno ima 140 000 hektara šuma. Veliki problem u Vojvodini je, pored male pokrivenosti šumama i loša distribucija šuma, kao i izražen proces sušenja šuma usled suše i izmenjenih uslova u kojima se nalazimo (klimatskih promena). Najveći problemi u osnivanju novih šuma su nedostatak zemljišta (uglavnom su poljoprivredna obradiva zemljišta - černozem), klimatske promene (izražena suša), eko mreža (velika gustina eko koridora i površina zaštićenih prirodnih područja). Obradivog zemljišta ima 73,45%, od čega černozem zauzima 45% površine, a dominira I, II i III klasa zemljišta, odnosno nema ili ima vrlo malo šumskog zemljišta. Obradivo zemljište je izloženo različitim procesima destrukcije, usled raznih degradacionih procesa i osnovna preporuka i mera je osnivanje poljozaštitnih pojaseva. Takoće, imamo i zaslanjenost zemljišta u različitim varijantama i to su potencijalno zemljišta na kojima treba obaviti pošumljavanje. Područje Vojvodine je izloženo izrazito eolskoj eroziji, dejstvu vetra, što dovodi do degradacije zemljišta. Sama erozija vetrom prouzorkuje prenošenje i transport vetrom najvažnijih delova obradivog zemljišta i umanjuje njenu plodnost, smanjuje sadržaj vode, umanjuje vitalnost biljaka i umanjuje prinose. Proces degradacije poljoprivrednog zemljišta, odnosno proces narušavanja kvaliteta i nestajanja zemljišta izražen je u celom svetu, ne samo kod nas i predstavlja jedan od glavnih izazova u 21. veku na globalnom nivou. Traže se održiva rešenja kako bi se smanjila degradacija i kako bi se ti procesi usporili, odnosno traže se rešenja za restauraciju degradiranih zemljišta i prevenciju buduće degradacije. Eko mreža, kako u Republici Srbiji, tako i na teritoriji AP Vojvodina, dodatno usložnjava i komplikuje pošumljavanje koje treba da se sprovede. Usled intenzivne poljoprivrede, korišćenja đubriva i pesticida, postoje intenzivni procesi eutrofizacije, zagađenja voda i poremećaja zemljišne faune i mikroorganizama i kao rešenje se nameće osnivanje zaštitnih pojaseva pod drvećem. Prostornim planom AP Vojvodina je planirano osnivanje novih šuma na oko 150 000 hektara, što znači da će se podizanje zasada drveća obavljati i na poljoprivrednim zemljištima. To mogu biti različiti tipovi šuma: intenzivni zasadi za proizvodnju najkvalitetnijeg drveta, agrošumarski sistemi (u isto vreme i vetro-polje zaštitni pojasevi), zasadi šuma paša, alejni zasadi, zasadi za biomasu, zasadi za pčelinju pašu, itd. Podizanjem zasada drveća treba obuhvatiti što je moguće više funkcija. Potrebno je harmonizovati interese poljoprivrede, šumarstva i životne sredine i urediti i upotpuniti postojeću zakonsku regulativu koja uređuje ovu oblast uz striktno sprovođenje postojećih zakona. Možemo reći da postojeći zakoni nisu dovoljno primenjeni u praksi i poterbno je veće budžetsko izdvajanje za ovu oblast. Neophodno je povećanje površine šuma u celoj Republici Srbiji, a naročito u Vojvodini. Sadnjom drveća, bilo u plantažama, bilo u agrošumarskim sistemima, povećava se proizvodnja drveta, vezivanje ugljenika, biodiverzitet (biološka raznovrsnost), podstiče se razvoj turizma, sporta, pčelarstva, povećava se proizvodnja energije iz biomase, itd. Dobijamo u isto vreme ekološki i ekonomski aspekt.

 Nenad Radosavljević, predstavnik Pokrajinskog sekretarijata za poljoprivredu, vodoprivredu i šumarstvo - Sektor za šumarstvo, upoznao je učesnike javnog slušanja sa značajem podizanja vetrozaštitnih pojaseva u Vojvodini i naveo tri osnovna razloga: povećanje šumovitosti Vojvodine, zaštita obradivog zemljišta od eolske erozije i isušivanja i zaštita od snežnih nanosa na saobraćajnicama. Zabrinjavajući podatak je da je pošumljenost AP Vojvodina od 1981. godine (6,37%) do 2009. godine (6,5%) skoro ostala na istom nivou i da ujednačenost šumovitosti na njenoj teritoriji nije na istom nivou. Postoje opštine gde šumovitost iznosi manje od 1% (Kula, Bačka Topola, Mali Iđoš, Vrbas, Srbobran, Bečej, Temerin, Senta, Kikinda, Nova Crnja, Žitište, Sečanj, Plandište, Stara Pazova). Najkritičnija su dva područja, jedno u centralnom delu Bačke (Srbobran, Bečej, Temerin, Mali Iđoš) i drugo na krajnjem istoku Banata (Kikinda, Nova Crnja, Žitište, Sečanj, Plandište). Evidentna je potreba za zaštitom zemljišta od eolske erozije i isušivanja. Za razliku od erozije izazvane vodom, eolska erozija nije momentalno uočljiva, već su njeni negativni efekti uočljivi samo nakon analize dugog vremenskog perioda. Razmere štete od eolske erozije mogu da dovedu u pitanje opstanak biljnih i životinjskih zajednica na zahvaćenom prostoru. Područje Vojvodine od davnina je ugroženo eolskom erozijom (poslednjih godina je intenzivirana), a brojne naučne i stručne studije iz oblasti klimatologije, poljoprivrede, vodoprivrede, šumarstva i drugih naučnih oblasti pokazuju različite stepene ugroženosti eolskom erozijom na njenoj teritoriji. Za svako određeno područje, neophodno je utvrditi intezitet eolskih erozija, radi preduzimanja odgovarajućih mera zaštite, s ciljem stabilizacije ekoloških uslova u području ravničarskog dela Vojvodine. Teritorija AP Vojvodina se po Pasaku, na osnovu inteziteta šteta eolske erozije, nalazi u II kategoriji, odnosno odnošenje materijala iznosi 0,9 do 2 tone po hektaru godišnje. Zaštita zemljišta od erozija i isušivanja nije samo naš problem, nego je problem svih zemalja ovog geografskog područja. Bogato iskustvo zaštite od eolske erozije imaju države bivšeg SSSR i SAD i iz tih iskustava sledi zaključak da su šumski pojasevi efikasni u zaštiti, čak jedni od najefikasnijih. Postoje i neki istovremeni negativni i nepovoljni uticaji šumskih vetrozaštitnih pojaseva, a jedan od osnovnih je zauzimanje poljoprivrednog zemljišta (nepovoljan uticaj sa ekonomskog aspekta). Na osnovu literaturnih podataka i dosadašnje prakse, za zaštitne pojaseve je potrebno izdvojiti 2 do 2,5% od ukupne površine zemljišta, zavisno od oblika površine, ispresecanosti područja putevima i kanalima, iscepkanosti parcela i drugih elemenata. Smanjenje učešća obradivog zemljišta u vetrozaštitnim pojasevima, može se izbeći podizanjem zaštitnog zelenila na katastarskim česticama koje su definisane kao šumsko zemljište, kao i na površinama koje pripadaju putnoj mreži, a uzurpirana su i koriste se za poljoprivrednu proizvodnju. Svake zime imamo pojavu snežnih nanosa na saobraćajnicama, koji mogu biti većeg ili manjeg inteziteta. Ovaj problem dobija na značaju, jer se intenzivno širi putna mreža i pojačava se frekventnost u saobraćaju. Snežni smetovi su oduvek postojali, ali su saobraćaj i informisanje bili znatno slabije razvijeni, što stvara pogrešan utisak da je snežnih smetova pre bilo mnogo manje. Isti problem sa smetovima imaju pored nas i ostale zemlje u regionu, pa i šire. Materijalne štete su višestruke: angažovanje ljudi i mehanizacije prilikom spašavanja, uništavanje puteva, odsustvovanje sa posla, zastoji u snabdevanju, itd. Jedan od efektnijih načina zaštite od snežnih nanosa su vetrozaštitni pojasevi drveća i žbunja pored puteva, a kao najveći razlog stvaranja smetova na putevima u poslednje vreme se navodi upravo nepostojanje ovih pojaseva. Rešenje ovog problema nije ni malo jednostavno i postoji čitav niz prepreka koji se javljaju u procesu podizanja vetrozaštitnih pojaseva u blizini saobraćajnica. Vetrozaštitni pojasevi su efikasni samo ako zadovoljavaju osnovne kriterijume u pogledu njihovog rasporeda, izgleda, strukture, položaja i drugih elemenata. Takođe, prisutni su i problemi administrativne prirode, koji su trenutno najveći limitirajući faktor u podizanju vetrozaštitnih pojaseva i to su problemi sa katastrom, eksproprijacijom zemljišta, problemi u vezi sa nadležnostima nad pojasevima, u vezi sa preuzimanjem odgovornosti za podizanje i održavanje pojasa, itd. Često se susrećemo sa pojavom uništavanja vetrozaštitnih pojaseva (razni načini, počinioci i motivi). Od ideje o podizanju vetrozaštitnog pojasa do njegove pune efikasnosti prođe dug vremenski period, u kojem postoje brojne opasnosti da na kraju bude beskoristan. Postoje zakoni i propisi iz različitih oblasti (saobraćaj, zaštita životne sredine, poljoprivreda...) koji sprečavaju ili otežavaju podizanje i održavanje vetrozaštitnih pojaseva. Kada je reč o finansiranju podizanja vetrozaštitnih pojaseva u AP Vojvodina, do stupanja na snagu trenutno važećeg Zakona o šumama, podizanje pojaseva je finansirano iz Programa za uređenje poljoprivrednog zemljišta. U 2009. godini je dodeljeno ukupno 47.275.000 dinara za podizanje pojaseva u 22 opštine, a u 2010. godini je dodeljeno ukupno 33.000.000 dinara za podizanje pojaseva u 14 opština, na ukupnoj površini od 231 hektara, što znači da je ukupno dodeljeno 80.275.000 dinara. U AP Vojvodina ima ukupno 46 opština, a 28 opština je dobilo sredstva za podizanje pojaseva bar u jednoj od ove dve godine (46.178.000 dinara), dok je 8 opština dobilo sredstva u obe godine (34.097.000 dinara). Pre finansiranja podizanja pojaseva, od strane Pokrajinskog sekretarijata je bila finansirana i izrada projekata za podizanje poljozaštitnih pojaseva u skoro svim opštinama. Veliki broj opština je imao problema sa pravdanjem dodeljenih sredstava, odnosno sa realizacijom ugovorenih poslova. Ugovorne obaveze su često prolongirane na zahtev opština (zbog nedostatka sredstava, uzurpacije zemljišta), a nekoliko opština ima čak obavezu vraćanja dodeljenih sredstava, s obzirom na to da posao nije završen. Po stupanju na snagu novog Zakona o šumama, vetrozaštitni pojasevi se smatraju šumom i njihovo podizanje više se ne finansira iz Fonda za uređenje poljoprivrednog zemljišta, već se finansira iz Budžetskog fonda za šume AP Vojvodine. Zbog postojećih problema u pravdanju prethodno dodeljenih sredstava, kao i problema sa definisanjem korisnika zamljišta na kojem se podižu pojasevi i potrebe prenamene zemljišta za te svrhe, godišnjim programima raspodele sredstava u periodu 2011-2015. godine nije predviđena dodela sredstava za podizanje pojaseva na dosadašnji način. Finansiranje podizanja pojaseva, moguće je samo na površinama na kojima se vrši promena namene u šumsko zemljište i čiji je korisnik određen u skladu sa Zakonom o šumama. Podizanje novih pojaseva je opterećeno i sledećim problemima: potrebno je obezbediti površine dovoljne širine (10-30 m) bez ograničenja i uslova. Jednoredni pojasevi koji su do sada bili najčešće sađeni, zapravo su obični drvoredi i nemaju ovu zaštitnu funkciju. Ako se radi o površinama koje pripadaju putnom pojasu, železničkim prugama i kanalima, njihov korisnik propisuje uslove, a zbog toga je najčešće nemoguće ili besmisleno podizati pojaseve jer nema dovoljno širine; podizanje efikasnih pojaseva moguće je jedino na dodatnim površinama uz puteve, pruge i kanale, kao i kroz njive, a to su poljoprivredne površine za koje je potrebna saglasnost za promenu namene, koja se može uraditi za celu parcelu, ili uz prethodno cepanje parcela, preparcelaciju ili komasaciju. U suprotnom se krše drugi zakoni i stvara se stanje neorganizovanosti i neuređenosti katastarskih podataka; projekti vetrozaštinih pojaseva su urađeni za skoro sve opštine, ali mnogi nisu primenljivi i potrebna je njihova revizija (mogu poslužiti kao idejni projekti), a za realizaciju je potrebno zakonski obezbediti projektovane površine; na površinama u državnom vlasništvu, moguće je cepanje parcela. Pretvaranje privatnih površina u vetrozaštitne pojaseve je uslovljeno eksproprijacijom, otkupom ili zamenom zemljišta. U današnje vreme niko nije voljan da ostane bez obradivog zemljišta, ako ne dobije adekvatnu materijalnu nadoknadu, što je danas skoro nemoguće obezbediti. Lokacije na kojima je predviđeno uraditi pojaseve, uglavnom su u privatnom vlasništvu.

Alen Kiš, predstavnik Pokrajinskog zavoda za zaštitu prirode, upoznao je prisutne sa bio-geografskim položajem i ekološkim karakteristikama AP Vojvodina. Problem šumovitosti i pošumljavanja ove pokrajine je rezultat samih klimatskih predispozicija, što znači da se Vojvodina nalazi u panonskom biografskom regionu, koji predstavlja prirodno stanište iskonske travne vegetacije (najveće stanište takve vrste na području Evrope) sa izuzetno visokim procentom obradivih i poljoprivrednih površina. U Vojvodini je procenat prosečno veći u odnosu na Panonski region, što dodatno otežava podizanjnje zaštitnih pojaseva. Osnovna odlika Panonskog regiona je da je to klimatsko šumo-stepsko područje, što karakteriše otežano pošumljavanje. Pošumljavanje je otežano jer se šume (osim na brdsko-planinskom području – Fruška gora i Vršački breg) nalaze u zoni klimatske tolerancije, koje su izuzetno osetljive na klimatske i temperaturne ekstreme (izloženi su prirodnoj učestalosti ekstremnih suša i velikih padavina). To znači da na ovom području postoji povećana osetljivost šuma na klimatske promene i manji procenat prirodnih staništa, što uslovljava dodatno smanjenje otpornosti na klimatske promene. Većina panonskih travnih staništa se nalazi na spiskovima EU, kao staništa prioritetna za zaštitu, što naša država može da iskoristi aplicirajući za sredstva iz fondova EU namenjenih za očuvanje staništa ove vrste i agroekološke mere. Tipovi staništa nepovoljni za poljoprivredu i šumarstvo, kao što su primarne slatine ili stepski pašnjaci, kao i divlje vrste ovih staništa, nalaze se na spiskovima EU Direktive o staništima i Bernske konvencije, što omogućava pristup međunarodnim fondovima za zaštitu prirode. Na teritoriji cele Republike Srbije, a samim tim i na području AP Vojvodina, karakteristika je veliko učešće malih gazdinstava i očuvanje tradicionalnih vidova porodičnog gazdovanja poljoprivrednih površina. Kod nas postoji problem ukrupnjavanja poseda i arondacije od sredine 20. veka, gde dolazi do naglog osiromašenja agrarnih površina sa biodiverzitetom. Gubitkom biološke raznovrsnosti nestaju ostaci prirodnih sistema, smanjuje se moć adaptacije na klimatske promene, posledice deluju kumulativno, tako da je veoma često sanacija zakasnela, dugoročna i veoma skupa. Ove promene kratkoročno ne utiču na prihode poljoprivrede. Predeona i biološka raznovrsnost poljoprivrednih područja je veća nego u zemljama EU. Zajedničko dejstvo vetrova i voda, dovodi do prosečnog godišnjeg gubitka zemljišta od 0,9 tona po hektaru na oko 85% poljoprivrednog zemljišta u Vojvodini. Oranice (černozemi) su najugroženije i njihov godišnji gubitak eolskom erozijom iznosi i do 10 tona po hektaru. Za održivo korišćenje poljoprivrednih resursa dodatni problem predstavljaju predviđene promene prinosa usled klimatskih promena. Prema pojedinim istraživanjima, na osnovu regionalnog klimatskog modela, očekuje se značajno smanjenje padavina (koje u letnjem periodu trenutno iznosi i do 50%) i pojava suša i visokih temperatura, što će dovesti do smanjenja prinosa poljoprivrednih kultura. Kao posledica gubitka biodiverziteta na teritoriji Vojvodine, beležimo konstantan pad brojnosti ptica, koje su ujedno predatori i regulatori brojnosti glodara i štetočina u poljoprivredi. U EU postoji sistem razvijenih agro-ekoloških mera koje imaju za cilj očuvanje ekosistemskih usluga, odnosno usluga koje pružaju prirodni sistemi. Ekosistemske usluge su prepoznate i u našoj nacionalnoj zakonskoj regulativi (Nacionalna strategija održivog korišćenja prirodnih resursa i dobara). Agroekološkim merama EU finansiraju se: razvoj bioproizvodnje, ekstenzivno korišćenje pašnjaka, livada i voćnjaka, zaštita tradicionalnih domaćih sorti i rasa, biološke mere zaštite od erozije i zaštite voda, očuvanje staništa oprašivača i regulatora brojnosti štetočina, zaštita lovne divljači, zaštita strogo zaštićenih divljih vrsta agrarnih predela i razvoj seoskog i eko-turizma. Ekološka mreža Srbije je uspostavljena u skladu sa Uredbom Vlade Republike Srbije iz 2010. godine i predstavlja jedan sistem povezanih staništa. Umesto izolovanih prirodnih celina, cilj zaštite prirode je formiranje ekološke mreže, koja je koherentni sistem prirodnih ili poluprirodnih predeonih elemenata, koji povezuju ekološko značajna područja, omogućava kretanje vrsta i razmenu genetskog materijala između odvojenih staništa, doprinosi održavanju i unapređenju ekoloških funkcija i pruža mogućnosti za trajno, održivo korišćenje prirodnih resursa. Kada je reč o ekološkim koridorima, u AP Vojvodina su izdvojeni međunarodni i regionalni ekološki koridori, dok su u nekim opštinam izdvojeni i lokalni koridori. Travne međe, živice, kanali i vetrozaštitni pojasevi predstavljaju istovremeno i staništa i ekološke koridore za kretanje divljih vrsta šumskih i šumo-stepskih staništa. Samo formiranje vetrozaštitnih pojaseva omogućuje formiranje staništa koje će istovremeno ispuniti obaveze prema zaštiti prirode i ostaloj legislativi EU, a istovremeno obezbediti zaštitu od erozije i drugih nepovoljnih faktora životne sredine. Sistem dobrih zaštitnih pojaseva su agro-šumski zasadi, dugo se primenjuju i predstavljaju ciljano kombinovanje poljoprivrednih i šumskih kultura – zasada, sa ciljem povećanja produktivnosti, otpornosti i predeone raznovrsnosti. Alen Kiš je naveo primere dobre prakse, kada je reč o multifunkcionalnim pojasevima i agro-šumskim zasadima. Na samom kraju svog izlaganja, Alen Kiš je zaključio: Vojvodina pripada nizijskoj oblasti u Evropi sa većim površinama iskonskih travnih staništa i to podrazumeva teškoće u podizanju poljozaštitnih pojaseva; klimatski modeli ukazuju na opasnost od značajnog povećanja ekstremnih suša i visokih temperatura; relativno očuvana predeona i biološka raznovrsnost pruža osnovu za prilagođavanje prirodnih i agrarnih sistema za nastupajuće promene; neophodno je integralno planiranje, uz saradnju svih korisnika obnovljivih resursa i sektora za zaštitu prirode i životne sredine; postoji mogućnost za korišćenje međunarodnih fondova za zaštitu prirode (ekološki koridori) i poljoprivredu (agro-ekološki programi); trebalo bi pristupiti izdvajanju površina državnog zemljišta za podizanje vetrozaštitnih pojaseva i pripajanje redovnom gazdovanju šumama; trebalo bi podsticati privatne vlasnike za podizanje visokog zelenila po lokalnim planovima (podsticati ih povlasticama), odnosno uvesti dodatni porez za parcele koje ne sadrže visoko zelenilo (naročito u posebno ugroženim oblastima); trebalo bi podsticati nove oblike korišćenja poljoprivrednog zemljišta (agro-šumski zasadi).

 Novica Milojković, predsednik Pokreta gorana Srbije, upoznao je članove Odbora i učesnike javnog slušanja sa istorijatom Pokreta gorana Srbije i njihovim aktivnostima u prethodnom periodu. Naglasio je da goranske organizacije imaju odličnu saradnju sa svim nadležnim ministarstvima. Od 1960. godine, kada je formiran Pokret gorana Srbije, gorani su posadili skoro 320.000 hektara šuma, zatravnili i podigli livade i pašnjake na 95.000 hektara zemljišta, a zaštitne pojaseve i zaštitne šume su podigli na površini od 31.000 hektara. Zaštitne pojaseve širom teritorije Republike Srbije, čuvaju i neguju članovi Pokreta gorana. Pokret gorana ima objektivnih problema u svom funkcionisanju, posebno finansijske prirode, jer se od 1995. godine goranske organizacije samofinansiraju, ili se finansiraju kroz projekte. Pošto je sve manje državnog zemljišta, gorani privatnim licima dodeljuju sadnice o kojima se kasnije vlasnici zemljišta brinu i održavaju ih. U vetrozaštitne pojaseve treba saditi „školovane sadnice“ koje mogu da održe sam pojas, treba ih gajiti i njima domaćinski gazdovati. Danas imamo jedini vetrozaštitni pojas u Poljoprivrednom dobru „Bečej“, koji ima planski dokument gazdovanja. Jedan od prioriteta društva, pa i goranskih organizacija je edukacija učenika, mladih ljudi po pitanjima iz ove oblasti. Neophodno je edukovati decu po pitanjima zaštite životne sredine, mnogo više nego što je to danas slučaj.

 Nakon izlaganja Novice Milojkovića, napravljena je pauza u 12,35 časova. Pauza je trajala 15 minuta i u 12,50 časova je nastavljeno javno slušanje.

 U drugom delu javnog slušanja, nakon pauze, predsednik Odbora dr Branislav Blažić otvorio je diskusiju. U diskusiji su učestvovali: Ivan Karić, zamenik predsednika Odbora za zaštitu životne sredine, Nada Lazić, član Odbora za zaštitu životne sredine, Vesna Mitrović, predstavnik Ministarstva poljoprivrerde i zaštite životne sredine – Sektora zaštite životne sredine, Zoran Gavrilović i Mileta Milojević, predstavnici Instituta Jaroslav Černi, Đuro Vavroš, predsednik Ekološkog udruženja „Hrast“-Bačka Topola, Rodoljub Živadinović, predsednik Saveza pčelarskih organizacija Srbije, Stevan Stojanović, predstavnik Udruženja učesnika radnih akcija i volontera Srbije, Jasmina Madžgalj, zamenik sekretara za zaštitu životne sredine Grada Beograda, Milutin Stefanović, predsednik Udruženja bujičara Srbije, Zoran Miler, član gradskog veća Grada Sombora i Klara Sabadoš, predstavnik Pokrajinskog zavoda za zaštitu prirode.

 Ivan Karić, zamenik predsednika Odbora za zaštitu životne sredine, tokom diskusije je naglasio da problem vetrozaštitnih pojaseva možemo posmatrati iz više uglova, imajući u vidu njihov značaj za više različitih delatnosti i oblasti, kao što je oblast poljoprivrede, ekonomije, zdravlja, privrede, energetike, životne sredine i dr. Napomenuo je da u 21. veku ni u jednoj savremenoj demokratiji nisu najvažnije ekonomske slobode i interes kapitala, već su ekološke slobode predpostavka svih ostalih sloboda. Javno slušanje je omogućilo da narodni poslanici čuju dobre primere iz prakse, ali i probleme koje država ima kada su u pitanju vetrozaštitni pojasevi. Potrebno je zakonsku regulativu oblasti koja ovaj problem reguliše precizirati i upotpuniti i predloge koji su se čuli tokom javnog slušanja uvrstiti u zakonsku regulativu.

 Nada Lazić, član Odbora za zaštitu životne sredine, ukazala je na rad inspekcijskih službi koji bi trebalo da bude efikasniji i rekla je da bi trebalo pooštriti kaznenu politiku u ovoj oblasti. U Republici Srbiji se nedovoljno koristi mehanizam društveno-korisnog rada i radno sposobne omladine koja je spremna da volontira. Uz putnu mrežu i kanalsku mrežu, treba više podizati vetrozaštitne pojaseve, koji su trenutno uzurpirani od strane novih vlasnika i koriste se kao obradivo zemljište. Potrebno je napraviti presek stanja i doneti zakonska rešenja koja će urediti ovu oblast i omogućiti da se realizuju revitalizacija starih i podizanje novih vetrozaštitnih pojaseva.

Tokom diskusije ostalih učesnika javnog slušanja čule su se pohvale na račun Odbora koji je ovu temu stavio na dnevni red i ukazao na njen značaj. Problem erozije nije nov problem i njegovom rešavanju treba posvetiti ogromnu pažnju, kako bi se u budućnosti sprečilo zavejavanje snegom, odnošenje semena i đubriva iz zemlje. Neophodno je sprečiti neovlašćeno i neplansko uklanjanje, seču i uništavanje velikog broja zaštitnih pojaseva. Postojeći zakoni koji regulišu ovu oblast se ne poštuju i ne sprovode na pravi način. Postojeće zakone treba poboljšati, kako bi novim zakonskim rešenjima ova oblast bila uređenija, nakon čega treba pristupiti striktnom sprovođenju zakonskih odredbi. Naglašeno je, da je veliki problem uništavanja i nestanka vetrozaštitnih pojaseva nastao onog trenutka kada je državno zemljište dato u zakup privatnicima, pretežno stranim državljanima, koji gledaju samo svoj lični finansijski interes, odnosno profit i ne vode računa o šumama i njihovom značaju. Tokom diskusije, čulo se mišljenje da prilikom pošumljavanja treba voditi računa o medonosnom drveću i koristiti ga što je moguće više, što u ranijem vremenu nije bio slučaj. Potrebno je pored ekološkog i vetrozaštitnog aspekta, voditi računa da je med proizvod koji Republika Srbija može da izveze u neograničenim količinama, jer je deficitaran na svetskom tržištu. Tokom diskusije, čuo se predlog da Vlada napravi strategiju koja bi bila osnova i po kojoj bi lokalne samouprave dobijale kratkoročne i dugoročne programe i metode rešavanja ekoloških problema. Na osnovu iste te strategije bi lokalne samopurave određivale finansijska sredstva, jer su lokalne samouprave nosioci posla u oblasti ekologije, a samim tim i podizanjem i očuvanjem vetrozaštitnih pojaseva. Rešenje za prevazilaženje ekoloških problema i realizaciju ekoloških projekata je angažovanje radno sposobnih građana, naročito mladih i za to je neophodno stvoriti sistemske uslove. Kako bi se ova ideja sprovela u delo, neophodno je doneti Zakon o javnim radovima, Zakon o dobrovoljnim radnim akcijama i doneti izmene i dopune Zakona o volonterima. Učesnici javnog slušanja su upoznati sa činjenicom da je Ministarstvo poljoprivrede i zaštite životne sredine obrazovalo 2014. godine Radnu grupu za zaštitu zemljišta od erozije i bujica. Zadatak Radne grupe je da usaglasi zakonska rešenja kojima bi se obezbedilo unapređenje zaštite zemljišta od erozije i bujica u Republici Srbiji, da omogući realizaciju aktivnosti od zajedničkog interesa, da izradi i novelira karte erozije, odredi metodologiju za izradu karte erozije, proglasi eroziona područja i njihovih granica za uslove korišćenja, realizacija mera za zaštitu zemljišta od erozija i bujica i drugo. Rok za izvršenje ovog zadatka je 31. maj 2015. godine i čulo se mišljenje da je članove Radne grupe trebalo pozvati na javno slušanje. Tokom diskusije, navedeno je da projekti koji se finansiraju iz kredita od strane Ujedinjenih Arapskih Emirata i Kuvajta (preko 20 projekata sa preko 200 miliona evra investicija) za navodnjavanje Vojvodine, Mačve i Pomoravlja, nemaju projekte za poljozaštitne pojaseve (zaštita kanalske mreže od eolske erozije), što predstavlja lošu praksu u ovoj oblasti. Čulo se mišljenje da treba prvo uraditi projekte popisa i revitalizacije vetrozaštitnih pojaseva na teritorijama lokalnih samouprava, jer mnoge lokalne samouprave nemaju uvid u broj i kvalitet postojećih vetrozaštitnih pojaseva.

 Predsednik Odbora je zahvalio učesnicima na učešću i izrazio nadu da su svi prisutni imali prilike da čuju mnogo korisnih i kvalitetnih diskusija, koje će doprineti poboljšanju stanja kada je reč o podizanju vetrozaštitnih pojaseva i zaštiti od erozije.

 Javno slušanje je završeno u 13,55 časova.